b'\n_START_ARTICLE_\nFridol\xc3\xad de S\xc3\xa4ckingen\n_START_SECTION_\nBiografia\n_START_PARAGRAPH_\nHi ha poca informaci\xc3\xb3 sobre Fridol\xc3\xad. Tradicionalment es considera que va venir com a missioner des d\'Irlanda, i que fou el primer a evangelitzar el poble alam\xc3\xa0, a l\'Alt Rin, en temps dels merovingis. Sabem del cert que va fundar el monestir de l\'illa de Bad S\xc3\xa4ckingen, el Fridolinsm\xc3\xbcnster, vora el Rin, tot i que no se\'n coneix la data de la fundaci\xc3\xb3, que deuria \xc3\xa9sser cap al 500.\n_START_SECTION_\nHistoricitat\n_START_PARAGRAPH_\nN\'hi ha una Vita escrita pel monjo Balther de S\xc3\xa4ckingen, per\xc3\xb2 molt tardana, del comen\xc3\xa7ament del segle XI: \xc3\xa9s la font m\xc3\xa9s antiga que parla de Fridol\xc3\xad. Les dades s\xc3\xb3n poc versemblants i, en la seva majoria, deuen ser llegendes pietoses al voltant del fundador. L\'autor diu que es basa en un manuscrit antic que, en no poder copiar, s\'havia apr\xc3\xa8s de cor. El cas \xc3\xa9s que cap autor antic fa refer\xc3\xa8ncia a Fridol\xc3\xad: a partir del fet hist\xc3\xb2ric de la fundaci\xc3\xb3 de l\'abadia, es va crear una tradici\xc3\xb3 fict\xc3\xadcia que va envoltar el monjo fundador d\'una hagiografia plena de fets miraculosos, pr\xc3\xb2pia de l\'\xc3\xa8poca._NEWLINE_Realment, hi ha una vinculaci\xc3\xb3 entre S\xc3\xa4ckingen i Poitiers (l\'abadia alemanya va rebre rel\xc3\xadquies de la francesa), que poden haver originat les llegendes referides al pas de Fridol\xc3\xad per Fran\xc3\xa7a, com tamb\xc3\xa9 per explicar la fundaci\xc3\xb3 de les esgl\xc3\xa9sies dedicades a Sant Hilari.\n_START_SECTION_\nLlegendes\n_START_PARAGRAPH_\nDiu Balther que Fridol\xc3\xad era de fam\xc3\xadlia noble i que es f\xc3\xa9u monjo i missioner a Irlanda. Va marxar al continent i va travessar Fran\xc3\xa7a, anant a Poitiers, on una visi\xc3\xb3 li revel\xc3\xa0 el lloc on eren les rel\xc3\xadquies de Sant Sant Hilari, a qui dedic\xc3\xa0 una esgl\xc3\xa9sia. El mateix Hilari se li aparegu\xc3\xa9 en somnis i li digu\xc3\xa9 que an\xc3\xa9s a una illa al Rin, al territori dels alamans, i hi fund\xc3\xa9s un monestir. Fridol\xc3\xad ho digu\xc3\xa9 al rei Clodoveu I, que li atorg\xc3\xa0 la possessi\xc3\xb3 d\'aquella illa, i marx\xc3\xa0 passant per Helera (potser Elle an der Mosel), Estrasburg i Chur, on va fundar sengles esgl\xc3\xa9sies dedicades a Sant Hilari._NEWLINE_Evangelitz\xc3\xa0 territoris de l\'actual Su\xc3\xafssa, on va convertir el terratinent Ursus: quan aquest mor\xc3\xad, deix\xc3\xa0 al monjo les seves terres, que avui s\xc3\xb3n el cant\xc3\xb3 de Glarus. Fridol\xc3\xad hi hauria fundat nombroses esgl\xc3\xa9sies dedicades a Hilari, que acabaren donant nom al territori: el top\xc3\xb2nim "Glarus" provindria de "Heiliger Hilarius" (Sant Hilari). El germ\xc3\xa0 d\'Ursus, Landolf, va impugnar la donaci\xc3\xb3 del seu germ\xc3\xa0 i port\xc3\xa0 Fridol\xc3\xad a un tribunal a Rankweil: per provar que la donaci\xc3\xb3 havia existit, Fridol\xc3\xad hauria fet ressuscitar Ursus, que va confirmar que havia donat les terres al monjo. Landolf hauria quedat tan impressionat que tamb\xc3\xa9 va donar-ne les seves a Fridol\xc3\xad._NEWLINE_Finalment, arrib\xc3\xa0 a S\xc3\xa4ckingen, on Fridol\xc3\xad va recon\xc3\xa8ixer l\'illa que havia vist en somnis i hi constru\xc3\xad una esgl\xc3\xa9sia. Els habitants de la regi\xc3\xb3, que feien servir l\'illa com a pasturatge per als seus ramats, van pensar que Fridol\xc3\xad era un lladre de ramats i l\'expulsaren; quan s\'aclar\xc3\xad la situaci\xc3\xb3, Fridol\xc3\xad torn\xc3\xa0 i pogu\xc3\xa9 fundar-hi el monestir. A m\xc3\xa9s, fund\xc3\xa0 un altre monestir, el Schottenstift ("Monestir Escot"), a Constan\xc3\xa7a (Alemanya), i predic\xc3\xa0 a Augsburg. Mor\xc3\xad un 6 de mar\xc3\xa7, cap al 540, i fou sebollit a S\xc3\xa4ckingen.'